b'\n_START_ARTICLE_\nPostmodernizmas\n_START_PARAGRAPH_\nPostmodernizmas\xc2\xa0\xe2\x80\x93 sunkiai apibr\xc4\x97\xc5\xbeiamas terminas, ta\xc4\x8diau gali b\xc5\xabti nusakomas kaip tam tikr\xc5\xb3 kritini\xc5\xb3, retorini\xc5\xb3, strategini\xc5\xb3 nuostat\xc5\xb3 visuma, asocijuojama su skirtingumo, pasikartojimo, simuliakro, hiper-realyb\xc4\x97s koncepcijomis, destabilizuojan\xc4\x8diomis kitas\xc2\xa0\xe2\x80\x93 b\xc5\xabvio, identiteto, istorinio progreso, episteminio tikrumo, vienareik\xc5\xa1mi\xc5\xa1kumo id\xc4\x97jas. Postmodernizmo id\xc4\x97jos pasirei\xc5\xa1k\xc4\x97 filosofijoje, mene, literat\xc5\xabroje, architekt\xc5\xabroje, dizaine, istorijos interpretavime ir bendrai kult\xc5\xabroje nuo XX a. pabaigos.\n_START_SECTION_\nAp\xc5\xbevalga\n_START_PARAGRAPH_\nPostmodernizmo ideologija da\xc5\xbenai remiasi, taip pat ir neigia modernizmo fundamentali\xc4\x85sias prielaidas, d\xc4\x97l to mokslininkai ir istorikai apib\xc5\xabdina postmodernizm\xc4\x85 kaip id\xc4\x97j\xc5\xb3 jud\xc4\x97jim\xc4\x85 pakeitus\xc4\xaf, o kai kuriais atvejais papild\xc5\xbeius\xc4\xaf modernizm\xc4\x85. Pavyd\xc5\xbeiui, modernizmas sureik\xc5\xa1mina tokius idealus kaip racionalumas, objektyvumas ir progresas, taip pat kitas kertines \xc5\xa0vietimo Epochos id\xc4\x97jas arba XX a. pozityvizmo ir realizmo jud\xc4\x97jimus; tuo tarpu postmodernizmas klausia ar pastar\xc5\xb3j\xc5\xb3 ideal\xc5\xb3 egzistavimas apskritai \xc4\xafmanomas._NEWLINE_Postmodernizmo \xc5\xa1alininkai da\xc5\xbenai teigia, jog j\xc5\xb3 idealai gim\xc4\x97 d\xc4\x97l atitinkam\xc5\xb3 ekonomini\xc5\xb3 ir socialini\xc5\xb3 aplinkybi\xc5\xb3, \xc4\xafskaitant taip vadinam\xc4\x85j\xc4\xaf \xe2\x80\x9ev\xc4\x97lyv\xc5\xb3j\xc4\xaf kapitalizm\xc4\x85\xe2\x80\x9d ir visus pasiekian\xc4\x8dias transliuojam\xc4\x85sias medijas\xc2\xa0\xe2\x80\x93 radij\xc4\x85 ir televizij\xc4\x85; anot j\xc5\xb3 tokios s\xc4\x85lygos i\xc5\xa1provokavo visuomen\xc4\x97s post\xc5\xabm\xc4\xaf link naujo istorinio periodo. Ta\xc4\x8diau daug m\xc4\x85stytoj\xc5\xb3 ir ra\xc5\xa1ytoj\xc5\xb3 tikina jog postmodernizmas geriausiu atveju t\xc4\x97ra tik modernizmo atmaina arba t\xc4\x85sa, bet jokiu b\xc5\xabdu ne atskiras periodas arba id\xc4\x97ja. Postmodernizm\xc4\x85 palaikantis argumentas kalba apie m\xc5\xabs\xc5\xb3 laik\xc5\xb3 ekonomines ir technologines aplinkybes sudariusias s\xc4\x85lygas atsirasti decentralizuotai, orientuotai \xc4\xaf medijas visuomenei, kurioje id\xc4\x97jos yra simuliakrai ir viso labo tarpusavio nuorod\xc5\xb3 reprezentacijos arba vienos kit\xc5\xb3 kopijos, neturin\xc4\x8dios tikro, originalaus, pastovaus arba objektyvaus komunikacijos ir reik\xc5\xa1m\xc4\x97s \xc5\xa1altinio. Globalizacija, kaip komunikacijos, gamybos ir transportavimo inovacij\xc5\xb3 i\xc5\xa1dava, da\xc5\xbenai minima kaip varomoji modernaus gyvenimo j\xc4\x97ga, suk\xc5\xabrusi kult\xc5\xabri\xc5\xa1kai pliuralistin\xc4\x99 ir giliai susiet\xc4\x85 pasaulin\xc4\x99 visuomen\xc4\x99, neturin\xc4\x8di\xc4\x85 vieno dominuojan\xc4\x8dio centro arba politin\xc4\x97s j\xc4\x97gos, komunikacijos arba intelektualinio produkto._NEWLINE_Postmodernizmo sek\xc4\x97jai tikina jog tokia decentralizuota visuomen\xc4\x97 nei\xc5\xa1vengiamai sukuria reakcijas/sampratas kurios apib\xc5\xabdinamos kaip postmodernios; kaip, pavyzd\xc5\xbeiui, regimosios aplinkos atmetimas laikant j\xc4\x85 netikra arba primesta metanaratyvo ir hegemonijos vienov\xc4\x97, tradicini\xc5\xb3 \xc5\xbeanro, strukt\xc5\xabros ir stilistinio vientisumo r\xc4\x97m\xc5\xb3 lau\xc5\xbeymas taip pat logocentrizmo pasekm\xc4\x97je gimusi\xc5\xb3 kategorij\xc5\xb3 ir kit\xc5\xb3 dirbtinai primestos tvarkos norm\xc5\xb3 suardymas. Vietoje to jie vertina element\xc5\xb3 kolia\xc5\xbe\xc4\x85, skirting\xc5\xb3 kontekst\xc5\xb3 id\xc4\x97j\xc5\xb3 sugretinim\xc4\x85 ir \xc5\xbeaism\xc4\x85, simboli\xc5\xb3 dekonstrukcij\xc4\x85 \xc4\xaf pradin\xc4\x99 j\xc4\x97gos ir vietos dinamik\xc4\x85 i\xc5\xa1 kurios \xc5\xa1ie simboliai \xc4\xafgauna prasm\xc4\x99 ir tampa \xc5\xbeymikliais (angl. signifiers). Su tuo susij\xc4\x99 poststrukt\xc5\xabralizmas filosofijoje, minimalizmas muzikoje, pop atsiradimas ir \xc5\xbeiniasklaidos (mass media) \xc4\xafsivie\xc5\xa1patavimas._NEWLINE_Mokslininkai pripa\xc5\xbe\xc4\xafstantys postmodernizm\xc4\x85 skirtingu periodu, tiki jog visuomen\xc4\x97 kartu atsisak\xc4\x97 moderni\xc5\xb3j\xc5\xb3 ideal\xc5\xb3 ir vietoje j\xc5\xb3 pripa\xc5\xbeino id\xc4\x97jas kuri\xc5\xb3 esm\xc4\x97je gl\xc5\xabdi reakcija \xc4\xaf \xc5\xa1i\xc5\xb3 id\xc4\x97j\xc5\xb3 ribotum\xc4\x85, d\xc4\x97l \xc5\xa1ios prie\xc5\xbeasties dabartis yra skirtingas istorinis periodas. Nors postmodernaus gyvenimo charakteristikas yra labai sunku ap\xc4\x8diuopti, visgi postmodernizmo \xc5\xa1alininkai nurodo labai konkre\xc4\x8dius ir akivaizd\xc5\xbeius technologinius ir ekonominius pasikeitimus i\xc5\xa1provokavusius naujus m\xc4\x85stymo modulius.\n_START_SECTION_\n\xc5\xbdymesni postmodernistin\xc4\x97s minties atstovai\n_START_PARAGRAPH_\nXIX a. vidurio ir pabaigos ir XX a. prad\xc5\xbeios m\xc4\x85stytojai tokie kaip Siorenas Kirkegoras ir Frydrichas Ny\xc4\x8d\xc4\x97, savo argumentais prie\xc5\xa1 objektyvum\xc4\x85 ir d\xc4\x97mesiu skepticizmui (ypatingai kas lie\xc4\x8dia socialines moral\xc4\x97s normas), pad\xc4\x97jo pagrind\xc4\x85 XX a. intelektualiniam jud\xc4\x97jimui vadinamam egzistencializmu. Tokie ra\xc5\xa1ytojai kaip \xc5\xbdanas Polis Sartras, Alberas Kamiu ir Samuelis Beketas, buvo stipriai \xc4\xaftakoti Kirkegoro, Ny\xc4\x8d\xc4\x97s taip pat ankstesni\xc5\xb3 m\xc4\x85stytoj\xc5\xb3 id\xc4\x97j\xc5\xb3 ir pasi\xc5\xabl\xc4\x97 naujas subjektyvumo ir tu\xc5\xa1tumos prasmes, i\xc5\xa1 kuri\xc5\xb3 s\xc4\x97m\xc4\x97si \xc5\xa1iuolaikiniai m\xc4\x85stytojai, ra\xc5\xa1ytojai ir menininkai. Karlas Bartas fideistinis po\xc5\xbei\xc5\xabris \xc4\xaf teologij\xc4\x85 ir gyvenimo b\xc5\xabd\xc4\x85, sumenkino protin\xc4\x97s motyvacijos svarb\xc4\x85 ir sureik\xc5\xa1mino subjektyvumo svarb\xc4\x85. Antr\xc4\x85 pasaulin\xc4\xaf kar\xc4\x85 sek\xc4\x99s postkolonializmas papild\xc4\x97 id\xc4\x97j\xc4\x85 jog vienareik\xc5\xa1mi\xc5\xa1kai i\xc5\xa1skirtinis gyvenimo b\xc5\xabdas arba tik\xc4\x97jimas yra ne\xc4\xafmanomi. \xc5\xa0i id\xc4\x97ja buvo i\xc5\xa1vystyta Haidegerio, po to Liudviko Vitgen\xc5\xa1teino, v\xc4\x97liau \xc5\xbdako Derida, kurie padar\xc4\x97 naujas i\xc5\xa1vadas susijusias su \xc5\xbeini\xc5\xb3 fundamentali\xc4\x85ja prigimtimi; pastarieji teig\xc4\x97 jog racionalumas i\xc5\xa1 tikr\xc5\xb3j\xc5\xb3 nebuv\xc4\x99s toks ai\xc5\xa1kus ir u\xc5\xbetikrintas kaip kad teig\xc4\x97 modernistai ir racionalistai._NEWLINE_Tam tikri postmodernizmo bruo\xc5\xbeai gali b\xc5\xabti ap\xc4\x8diuopiami 3-iame XX a. de\xc5\xa1imtmetyje su Dada meno jud\xc4\x97jimo atsiradimu. Abu pasauliniai karai (turb\xc5\xabt netgi pasaulinio karo koncepcija) prisid\xc4\x97jo prie postmodernizmo; postmodernistinio po\xc5\xbei\xc5\xabrio aprai\xc5\xa1kos pastebimos antrojo pasaulinio karo pabaigoje. Kai kurie \xc4\xaf\xc5\xbevelgia 7-ame XX a. de\xc5\xa1imtmetyje stipr\xc4\x97jan\xc4\x8dius antiestabli\xc5\xa1mento jud\xc4\x97jimus kaip ankstyv\xc4\x85sias, postmodernizmo link vedan\xc4\x8dias tendencijas. Teorija buvo labai sustiprinta Pranc\xc5\xabzijos akademini\xc5\xb3 sluoksni\xc5\xb3. 1979-ais \xc5\xbdanas Fransua Liotaras para\xc5\xa1\xc4\x97 trump\xc4\x85 bet \xc4\xaftaking\xc4\x85 knyg\xc4\x85 La Condition postmoderne: Rapport sur le savoir. Taip pat 1979-ais Ri\xc4\x8dardas Rorti para\xc5\xa1\xc4\x97 Philosophy and the Mirror of Nature. \xc5\xbdanas Bordilaras, Mi\xc5\xa1elis Fuko ir Rolanas Bartas taip pat yra labai \xc4\xaftakingi 8-ojo XX a. de\xc5\xa1imtme\xc4\x8dio postmodernizmo teoretikai._NEWLINE_Marksizmo kritikai tikina jog postmodernizmas yra \xe2\x80\x9ev\xc4\x97lyvojo kapitalizmo\xe2\x80\x9d ir institucij\xc5\xb3, ypatingai tautos\xc2\xa0\xe2\x80\x93 valstyb\xc4\x97s, nuosmukio simptomas. Literat\xc5\xabros kritikas Fridrikas D\xc5\xbeeimsonas ir geografas Deividas Harvis taip pat susiejo postmodernizm\xc4\x85 su \xe2\x80\x9ev\xc4\x97lyvuoju kapitalizmu\xe2\x80\x9d arba \xe2\x80\x9elanks\xc4\x8diu kaupimu\xe2\x80\x9d. Tokia situacija, vadinama finans\xc5\xb3 kapitalizmu ir yra charakterizuojama dideliu darbo j\xc4\x97gos ir kapitalo paslankumu arba tai kuo Harvis vadina \xe2\x80\x9elaiko ir erdv\xc4\x97s kompresija\xe2\x80\x9d. Jie teigia jog \xc5\xa1ie poky\xc4\x8diai sutampa su Bretton Woods sistemos \xc5\xbelugimu, kuri j\xc5\xb3 manymu apibr\xc4\x97\xc5\xbe\xc4\x97 ekonomin\xc4\x99 santvark\xc4\x85 po antrojo pasaulinio karo (\xc5\xber. Taip pat vartotoji\xc5\xa1kumas, kritin\xc4\x97 teorija). Kiti m\xc4\x85stytojai tikina kad postmodernumas yra nat\xc5\xabrali reakcija \xc4\xaf transliuojam\xc4\x85sias medijas ir \xc4\xaf visuomen\xc4\x99 i\xc5\xa1augint\xc4\x85 masin\xc4\x97s produkcijos ir masin\xc4\x97s politikos vartojimui. Su \xc5\xa1ia kritine ekonomikos perspektyva, politin\xc4\x97mis ir ideologin\xc4\x97mis kapitalistinio modernumo realijomis susietas Alasdeitro Makantairo darbas, kuris byloja apie postmodernizmo versijas taip pat pl\xc4\x97totas toki\xc5\xb3 ra\xc5\xa1ytoj\xc5\xb3 kaip Andrius Bielskis ir Nensi Merfi. Makantairo postmodernus aristotelizmo persvarstymas meta stipr\xc5\xb3 i\xc5\xa1\xc5\xa1\xc5\xabk\xc4\xaf vartojimo ideologijai ir jos kapitalo kaupimo principams.'